Balai adat Malaris

Balai adat Malaris atawa Balai adat Agama Kaharingan adalah balai adat nang andakannya di dusun Malaris, Desa Lok Lahung, Kecamatan Loksado, Kabupatin Hulu Sungai Selatan, Kalimantan Selatan, Indunisia. Balai adat Malaris tagasnya ialah bangunan nang diulah jadi wadah digawinya  ritual adat Suku Dayak Meratus nangkaya aruh adat, baibadah, tolak bala wan ritual batatamba tradisional.

Dukanu, Balai adat dijadiakan wadah bagana gasan sapalih kaluarga, tagal wayahini hudah baubah jadi wadah badapatan. Saban tahun, Balat adat Malaris pacangan jadi wadah urang Dayak Meratus manggawi aruh adat, yaitu manyambut musim batanam, musim mangatam wan sukuran imbah mangatam atawa disambat juwa Aruh Ganal.

Balai adat Malaris marupakan sabuting matan 46 balai adat nang ada di Kabupatin Hulu Sungai Selatan wan marupakan balai nang pangganalnya.

 Bangunan 
Balai adat Malaris ini dibangun wayah 2007 lawan pamarintah wan baisi panjang 87 m lawan juwa libarnya 47 m, nang marupakan balai adat pamanjangnya di Kacamatan Loksado. Konstruksi bangunan diulah matan kayu lawan juwa tawing diulah matan anyaman paring wan hatapnya matan genteng metal. Bagian muka bangunan nang bahadapan timbuk wastu baisi sabuting lawang haja, nang batangga beton tumatan lima anak tangga di mukanya.

Di dalam balai adat ada baisi 42 bilik nang dulunya dipakai jadi wadah bagana kaluarga.

 Jujuhutan